Jagtragedie: Polisie maak aanklagte bekendBarnie Bamberger. Foto: Facebook Die Noordwes-polisie het Woensdag gesê dit is standaardprosedure om ŉ saak van moord te ondersoek teen die 17-jarige seun wat glo in ŉ fratsongeluk die 22-jarige Barnie Bamberger op ŉ plaas naby Ottosdal tydens ŉ jaguitstappie doodgeskiet het. Kol. Sabata Mokgwabone, ŉ polisiewoordvoerder, het aan Maroela Media gesê die hof sal moontlik die klag na strafbare manslag verander. “Die tiener gaan ook deur ŉ maatskaplike werker ondersoek word. Hierdie ondersoek en ander faktore sal bepaal wat die pad vorentoe is. Die feit dat ŉ saak van moord geopen is, beteken nie noodwendig dat dit nié ŉ ongeluk was nie,” het Mokgwabone beklemtoom. Hy sê die tiener sal na verwagting Donderdag in die hof verskyn. Dit is in die stadium nog nie bekend in watter hof die beskuldigde gaan verskyn nie. “Volgens inligting wat die polisie ontvang het, het die seun, ŉ vriend en die slagoffer vlakvarke gaan jag op die plaas. Die slagoffer het glo voor die tiener gekniel, terwyl die tiener gemik het, en opgestaan sonder dat die tiener daarvan bewus was. Hy het ŉ skoot gevuur en die slagoffer noodlottig in die kop gewond,” het Mokgwabone gesê. ŉ Saak van nalatige hantering van ŉ vuurwapen word ook ondersoek. Maroela Media het Dinsdag met Gawie Pretorius, ŉ familielid, gepraat wat gesê het die gesin en familie is erg geskok deur die voorval. Pretorius het gesê die oorledene en die tiener was soos Dawid en Jonathan. Albei is glo kranige skuts wat gereeld saam gaan jag het. Hulle het al op sewejarige ouderdom hul eerste bokke geskiet. Bamberger is as ŉ vredeliewende mens beskryf wat altyd bedagsaam en avontuurlustig was. Lees ook: Jagtragedie: “Boeties was soos ‘n tweeling” Tienerseun skiet broer dood in jag-fratsongeluk